KIRJALLINEN KYSYMYS P-0930/00 esittäjä(t): Stefano Zappalà (PPE-DE) komissiolle. Lazion maanjäristyksen uhrit.



Virallinen lehti nro 046 E , 13/02/2001 s. 0081 - 0082



KIRJALLINEN KYSYMYS P-0930/00 esittäjä(t): Stefano Zappalà (PPE-DE) komissiolle (22. maaliskuuta 2000) Aihe: Lazion maanjäristyksen uhrit Eräissä Lazion (Italia) kunnissa tapahtui 11. maaliskuuta 2000 voimakas maanjäristys. Kyseiset alueet sijaitsevat ylängöillä ja heikkojen liikenneyhteyksien lisäksi niillä on taloudellisia ja sosiaalisia ongelmia. Historiallisen luonteensa vuoksi alueen rakennukset eivät täytä maanjäristysten varalta äskettäin säädettyjä normeja ja tämän vuoksi ne ovat järistysten sattuessa hyvin alttiita vaurioille. Viranomaiset ovat parhaillaan tarkistamassa ensimmäisiä arvioita, joiden mukaan näkyvät vahingot nousevat kymmeniin miljardeihin liiroihin (useihin kymmeniin miljooniin euroihin). Maanjäristysalueen väestö on joutunut etsimään tilapäistä suojaa teltoista, parakeista tai kaukana asuvien sukulaisten luota. Useimmat uhreista ovat taloudellisesti heikossa asemassa tai iäkkäitä henkilöitä, mikä on lisännyt heidän kokemansa järkytystä. Voiko komissio kertoa, 1. mihin kiireellisiin toimiin se aikoo ryhtyä kyseisten alueiden pikaisen jälleenrakentamisen tukemiseksi? 2. mitä aloitteita se aikoo hyväksyä kannustaakseen alueellisia ja kansallisia viranomaisia ryhtymään asianmukaisiin toimiin? Michel Barnierin komission puolesta antama vastaus (10. toukokuuta 2000) Komissio on syvästi tietoinen tiettyjä Lazion alueen kuntia 11. maaliskuuta 2000 koetelleen maanjäristyksen sosiaalisista ja taloudellisista seurauksista. Vaikka luonnonkatastrofien vuoksi annettavalle kiireelliselle tuelle ei ole enää olemassa omaa talousarvion kohtaa, komissio tekee kaiken voitavansa katastrofialueiden jälleenrakennuksen auttamiseksi ja antaa tarvittavaa tukea uhreille. On tärkeää korostaa, että yhteisön rakenne- ja koheesiopolitiikkojen tärkeänä tavoitteena on pyrkiä vähentämään taloudellista ja sosiaalista eriarvoisuutta, mutta rakennerahastoihin ei sisälly hätäapua. Niiden toiminta-alan vuoksi ne voivat kuitenkin antaa merkittävää tukea katastrofialueiden taloudelliseen ja sosiaaliseen jälleenrakentamiseen. Rakennerahastoja koskevista yleisistä säännöksistä ohjelmakaudelle 20002006 21 päivänä kesäkuuta 1999 annetussa uudessa neuvoston asetuksessa (EY) N:o 1260/1999(1) säädetään itse asiassa useista välineistä, joita voitaisiin käyttää tuen antamiseksi yhteisön alueiden taloudelliselle kehitykselle välttämättömien infrastruktuureiden, tuotantopotentiaalien ja -välineiden jälleenrakentamiseen. Alueet, joita pidetään edelleen Italian uudessa aluejaossa tavoitteen 2 alueina, voivat saada rakennerahastojen avustusta. Katastrofialueet, jotka eivät kuulu enää uuden aluejaon mukaisesti tähän alueeseen, mutta jotka kuuluivat aiemmin vanhojen tavoitteiden 2 ja 5b alueisiin, voivat myös saada varoja siirtymäkauden ajan. Tavoitteen kohdealueeseen kuulumattomat katastrofialueet eivät voi saada rakennerahaston tavoitteen 2 mukaista tukea. Tämän lainsäädännön puitteissa komissio paneutuu erittäin huolellisesti kaikkiin kansallisten ja alueellisten viranomaisten esittämiin hakemuksiin. (1) EYVL L 161, 26.6.1999.